Správa č. 02/11/2021 z vykonanej kontroly vymožiteľnosti pohľadávok súvisiacich so správou bytového fondu mestskej časti a dodržiavania všeobecne záväzných právnych predpisov, všeobecne záväzných nariadení mestskej časti a interných predpisov mestskej časti Bratislava-Rusovce za zdaňovacie obdobie roka 2020.

**Oprávnená osoba:** Ing. Vladimír Mráz, miestny kontrolór

**Kontrolovaný subjekt:** Miestny úrad mestskej časti Bratislava-Rusovce

Vývojová 8

851 10 Bratislava

IČO: 00 304 611

**právna forma:** výkonný orgán starostu a zastupiteľstva mestskej časti

**štatutár:** PhDr. Lucia Tuleková Henčelová, PhD.**,** starostka MČ

Mgr. Martina Zuberská, prednostka MÚ

Pavol Holúbek, zodpovedný referent MÚ

**Predmet kontroly:** Kontrola vymožiteľnosti pohľadávok SBF MČ Bratislava- Rusovce

**Cieľ kontroly**: Previerka dodržiavania postupov nakladania s finančnými prostriedkami a dodržiavania zásad obehu účtovných dokladov, rozpočtových pravidiel a postupov podľa platných VZN a interných smerníc upravujúcich procesy správy majetku v pôsobnosti mestskej časti Bratislava-Rusovce v kontrolovanom období.

**Kontrola bola vykonaná v čase**: od 11. 10. 2021 do 02. 11. 2021

**Kontrolované obdobie:** inventúrny súpis pohľadávok k 31. 12. 2020 vo výške 10 453,45 €

Priebeh kontroly: Kontrola bola vykonaná v súlade s Plánom kontrolnej činnosti na II. polrok 2021, schváleným uznesením Miestneho zastupiteľstva mestskej časti Bratislava-Rusovce   
č. 287/2021 zo dňa 28. 06. 2021. Kontrolovaný subjekt bol vyzvaný k výkonu kontroly poskytnúť na základeOznámenia o zahájení kontroly zo dňa 11. 10. 2021 a vyžiadania dokladov kontrolórom mestskej časti ku dňu 12. 10. 2021 doložiť všetky dostupné listiny, písomnosti a doklady v originálnom prevedení dokumentujúce oprávnenosť vymáhania pohľadávok, ich výšky, ako i doteraz vykonané administratívne úkony smerujúce k uspokojeniu pohľadávok zo strany nájomcov obecných bytov.

Ku kontrole boli poskytnuté nasledovné dokumenty:

* schválený rozpočet r. 2020, čerpanie rozpočtu, schválené rozpočtové zmeny,
* Správa o stave bytového fondu za rok 2020 predkladaná na rokovanie miestneho zastupiteľstva dňa 22. 06. 2021,
* Písomná dokumentácia, korešpondencia s nájomcami, právne zastúpenia,
* Správa o inventarizácii majetku mestskej časti Bratislava-Rusovce k 31. 12. 2019 predložená na rokovanie zastupiteľstva dňa 23. 06. 2020, súpis pohľadávok vo výške 10 901,84 €,
* uznesenie Okresného súdu v Bratislave pod sp. zn.6C/174/2016-55 IČS 1513243789 zo dňa 07. 12. 2016 vo veci zastavenia konania p. Komárek-Veselovská,
* uznesenie Okresného súdu v Bratislave pod sp. zn. 53Er/713/2016-25 č. Ex 9/2016 zo dňa 26. 05. 2016 vo veci zastavenia konania p. Belovič,
* inventúra majetku - inventúrny súpis pohľadávok k 31. 12. 2020 vo výške 10 453,45 €,
* Správa č. 1/04/2021 z kontroly dodržiavania všeobecne záväzných právnych predpisov a interných predpisov mestskej časti Bratislava-Rusovce a kontrola plnenia ďalších úloh ustanovených osobitnými predpismi pri efektívnom, hospodárnom, účelovom a účinnom nakladaní s verejnými prostriedkami a majetkom mestskej časti pri správe bytového fondu vo vlastníctve mestskej časti Bratislava-Rusovce v rokoch 2019-2020 z 11. 05. 2021.

Listiny prevzal kontrolný orgán dňa 12. 10. 2021 v rozsahu, ktorý potvrdzuje Preberací protokol opatrený podpismi miestneho kontrolóra a zodpovedného referenta za správu bytového fondu, p. Kubicovej. Predmetná kontrola bola vykonaná v nadväznosti na dodržiavanie uvedených zákonov a nariadení:

* Zákona č. 369/1990 Zb. o obecnom zriadení v znení neskorších predpisov - § 18d ods. 2 písm. d)
* Zákona č. 377/1990 Zb. o hlavnom meste Slovenskej republiky Bratislave v znení neskorších predpisov
  + - Štatútu hlavného mesta SR Bratislavy v znení neskorších dodatkov
* Zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov (ďalej len „rozpočtové pravidlá územnej samosprávy“)
* Zákona č. 523/2004 Z. z. o rozpočtových pravidlách verejnej správy v znení neskorších predpisov (ďalej len „rozpočtové pravidlá verejnej správy“)
* Zákona č. 431/2002 Z. z. o účtovníctve v znení neskorších predpisov
* Zákona č. 357/2015 Z. z. o finančnej kontrole a audite v znení neskorších predpisov
* Zásady hospodárenia s majetkom mestskej časti Bratislava-Rusovce a s majetkom zvereným jej do správy hlavným mestom SR Bratislava, schválené uznesením   
  č. 343/2009 zo dňa 17. 09. 2009 novelizované uznesením č. 106/2011 zo dňa 20. 10. 2011 a uznesením č. 249 zo dňa 24. 10. 2012 s uplatnením § 23 ods. 1 písm. i) dočasné alebo trvalé odpustenie pohľadávky v kompetencii miestneho zastupiteľstva

Kontrolné zistenia:

V kontrolnej Správe č. 1/04/2021 z kontroly dodržiavania všeobecne záväzných právnych predpisov a interných predpisov mestskej časti Bratislava-Rusovce a kontroly plnenia ďalších úloh ustanovených osobitnými predpismi pri efektívnom, hospodárnom, účelovom a účinnom nakladaní s verejnými prostriedkami a majetkom mestskej časti pri správe bytového fondu vo vlastníctve mestskej časti Bratislava-Rusovce v rokoch 2019-2020 prerokovanej v miestnom zastupiteľstve dňa 11. 05. 2021 v časti 5. Správy konštatoval kontrolór nárast výšky nedoplatkov z nájmu spravovaných bytov voči predchádzajúcemu roku 2019 o 5,3% s nárastom počtu neplatičov z 11 na 17. Vykazovaná výška pohľadávok v Správe predstavovala sumu 11 475,475,65 €. V rámci opatrení, ktoré navrhoval miestny kontrolór prijať kontrolovanému subjektu, okrem zjednotenia lehôt ročného zúčtovania nájmov a služieb spojených s nájmom bytov jednotne u všetkých bytových domov k 31. 05. nasledujúceho kalendárneho roka, bolo miestnemu úradu odporučené i prehodnotenie evidovaných pohľadávok nájomcov po lehote splatnosti a v prípade preukázateľnej nevymožiteľnosti aj pristúpenie k trvalému upusteniu od ich vymáhania s využitím ustanovenia § 23 ods. 1 písm. i) Zásad hospodárenia s majetkom, umožňujúcich dočasné alebo trvalé odpustenie pohľadávky v kompetencii miestneho zastupiteľstva. Kontrolou zostavy Inventúra majetku - inventúrny súpis pohľadávok k 31. 12. 2020 tento súpis vykazuje pohľadávky za nájom a súvisiace služby vo výške 10 453,45 €, z ktorých ako nevymožiteľné identifikoval kontrolór pohľadávky v objekte Maďarská 12 u nájomcu p. Štefana Beloviča, a to pohľadávku za nájom vo výške 1 735,89 € a v objekte Vývojová 8/A u nájomcov Komárek- Veselovská pohľadávku za služby spojené s nájmom vo výške 4 693,48 €. Pre posúdenie ich vymožiteľnosti si kontrolór vyžiadal dostupné informácie a písomnosti archivované kontrolovaným subjektom, ktoré tvorili nasledovné písomnosti:

* Výpoveď z nájmu bytu č. 2 na 1. nadzemnom podlaží BD č. 62 ul. Maďarská z 24. 08. 2015, doručená 29. 08. 2015 - p. Belovič
* Nájomná zmluva č. 0916 0001/2013-2 z 01. 10. 2013 uzatvorená na tri roky do 01. 10. 2016
* Notárska zápisnica N696/2013 Nz34931/2013 spísaná 08. 10. 2013
* Predžalobná výzva - pokus o zmier zo dňa 16. 02. 2016 - advokátska kancelária Fiľo & Partners, doručená 23. 02. 2016
* Návrh na zastavenie exekučného konania zo dňa 18. 04. 2016 - advokátska kancelária Fiľo & Partners
* Uznesenie okresného súdu BAV rozhodnutie o zastavení exekučného konania pod sp. zn. 53Er/713/2016 č. EX 9/2016 doručené advokátska kancelária Fiľo & Partners dňa 06. 06. 2016
* E-mailová komunikácia advokátska kancelária Fiľo & Partners zo dňa 16. 12. 2016 o zastavení exekučného konania voči Komárek-Veselovská s prílohou uznesenia
* Upovedomenie o zrušení pojednávania o zaplatenie 4 693,48 € voči Komárek-Veselovská pre späťvzatie žaloby zo dňa 09. 12. 2016, sp. zn. 6C/174/2016
* Uznesenie okresného súdu Bratislava V. - rozhodnutie o zastavení exekučného konania pod sp. zn. 6C/174/2016-55 IČS 1513243789 zo dňa 07. 12. 2016
* Vyúčtovanie skutočných nákladov za rok 2010 p. Komárek-Veselovská, nový zostatok k 05. 09. 2011 vo výške nedoplatku 4 693,48 €
* Oznámenie o zastavení dodávok tepla a TUV od 15. 09. 2010 a nový výpočtový list za dodávky vody, stočné od 01. 09. 2010 p. Komárek-Veselovská

Kontrolou dostupných listín kontrolór konštatoval existenciu týchto identifikovaných pohľadávok po lehote splatnosti a ich existenciu od roka 2010 a 2015. Vzhľadom na skutočnosť, že mestská časť v roku 2016 pristúpila k exekučnému vymáhaniu týchto pohľadávok, ale na základe preverených listín - uznesení miestne príslušného súdu, mestská časť na základe rozhodnutia vtedajšieho štatutárneho zástupcu - starostu mestskej časti Dušana Antoša následne späťvzala tieto svoje návrhy realizované prostredníctvom poverenej advokátskej kancelárie Fiľo & Partners, vymáhanie týchto pohľadávok sa tak stalo i vzhľadom na dĺžku ich existencie nerealizovateľné. Z uvedeného dôvodu navrhujem miestnemu zastupiteľstvu trvalo upustiť od ich vymáhania z dôvodu uplynutia premlčacej lehoty a vysokej miery neúspešnosti a neefektívnosti tohto procesu.

Záver:

S výsledkami kontroly a Návrhom správy č. 02/11/2021 boli dňa 02. 11. 2021 oboznámení starostka mestskej časti PhDr. Lucia Tuleková Henčelová, PhD., Mgr. Martina Zuberská, prednostka miestneho úradu a zodpovedná referentka správy nájomných bytov p. Janette Kubicová.

V Bratislave, 02. 11. 2021 Ing. Vladimír Mráz, v. r.

miestny kontrolór

Návrh opatrení na odstránenie nedostatkov vyplývajúcich z Návrhu správy:

Vyjadrenie kontrolovaného subjektu:

Kontrolovaný subjekt súhlasí s odporúčaním miestneho kontrolóra pristúpiť trvalému upusteniu od exekučného vymáhania nedoplatkov - pohľadávok spojených so správou bytov po lehote splatnosti v zmysle ustanovenia § 23 ods. 1 písm. i) Zásad hospodárenia s majetkom mestskej časti Bratislava-Rusovce a s majetkom jej zvereným.

PhDr. Lucia Tuleková Henčelová, PhD., starostka MČ..........................................

Mgr. Martina Zuberská, prednostka miestneho úradu............................................

Janette Kubicová, zodpovedný referent MÚ...........................................................